OBH 7214/1997.
Az állampolgári jogok országgyűlési biztosa általános helyettesének jelentése
Előadó: Dr. Dunavölgyi Szilveszter

Az eljárás megindítása
A panaszos az Országgyűlési Biztos Hivatalánál kifogásolta, hogy a fővárosban bevezetett új parkolási rend életbe lépése óta hétköznapokon nem tud a VI. kerület Bajcsy Zs. úti lakása közelében ingyenesen parkolni "az illetékesek által tett ígéretek ellenére sem."
Sérelmezte, hogy a Terézvárosi Polgármesteri Hivatal az ingyenes parkolás iránti kérelmére 30 nap eltelte után sem reagált, a Fővárosi Parkolási Társulásnál pedig "merev elutasításban" volt része.
Az ügyben a panaszhoz való jog (Alkotmány 64. §) sérelmének gyanúja miatt Budapest Főváros Terézváros jegyzőjétől felvilágosítást kértem.
Az ügy jogszabályi háttere
- 1990. évi LXV. tv. 16. §, valamint a 63/A. § g, és h, pontjai
- 1988. évi I. tv. 15. § (2) bekezdése
- 38/1993. (XII.27.) Főv. Kgy. rendelete
- 8/1997. (III.12.) Ök. sz. rendelete (a Terézvárosi Önkormányzat képviselő-testületének)
- 1949. évi XX. tv. 2. §  (1) bekezdése és a 64. §
A megállapított tényállás
Az ingyenes és kedvezményes parkolás feltételeiről szóló 8/1997. (III.12.) sz. helyi önkormányzati rendelet területi hatálya nem terjed ki a Főváros Önkormányzatának tulajdonában lévő közutakra és közterületre, így többek között a Bajcsy Zsilinszky útra sem, ahol a panaszos lakik. A rendelet a megfelelő tájékoztatás érdekében a Polgármesteri Hivatal ügyfélszolgálati helyiségében kifüggesztésre került és az érdeklődők megkapták a szükséges felvilágosítást.
A panaszos ingyenes parkolási engedély iránti kérelmét a polgármesteri hivatal valóban nem dolgozta fel az előírt ügyintézési határidő alatt, azonban - ha késedelmesen is - tájékoztatta az (fővárosi közgyűlés rendeletével nem érintett közterületre érvényes) ingyenes parkolási engedélyre való jogosultságáról, és az elkészített parkolási kártya átvételével összefüggő tudnivalókról. Ennek ellenére a panaszos a szóban forgó várakozási engedélyt nem vette át.
A vizsgálat megállapításai
A panaszos az ingyenes parkolási engedélyre jogosult, amelyet az erről kiállított (és át nem vett) várakozási kártya is igazol. Ezért a beadvány ezen részét az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján - mint alaptalant - elutasítom.
A polgármesteri hivatal ügyintézője az 1957. évi IV. törvényben előírt 30 napos ügyintézési határidőt azonban az azonnal feldolgozandó kérelmek nagy száma miatt nem tartotta be. E mulasztással csekély mértékben sérült az Alkotmány 2. § (1) bekezdése szerinti jogállamiságból levezethető jogbiztonság követelménye. Ajánlást azért nem teszek, mert a jegyző a munkatársát figyelmeztetésben részesítette és felhívta a figyelmét az államigazgatási törvény ügyintézési határidőkre vonatkozó szabályainak maradéktalan betartására.
Az állampolgári jogok országgyűlési biztosáról szóló 1993. évi LIX. tv. 19. § (1) bekezdése alapján a vizsgálat eredményéről a panaszost e jelentés egy példányának megküldésével értesítem.

Budapest, 1998. 07. 27.

Dr. Polt Péter